Sa etzesa

Frita, rugosa, asciuta e ispozada
est andende e faghìndesi minore,
briva ‘e linfa, pàmpinu e colore,
colzoli-sica e tota tarulada. 

In sa tuva sa linna pudrigada
s'est calada a tabacu e a mulgore:
su puzone, cun s'ama su pastore,
l'an, ca no betat umbra, abbandonada.

Ogni tantu nde ruet una nae
e una ponet a s'atera fatu
po colpu 'e entu o etada 'e ae.

Però la resuscìtat unu ratu
ch'est ispuntadu da una piae
chi piantone da frua s'est fatu.

Su vintiduos de Maltu 1975